Kot sem napovedala že na začetku, dovolite, bomo po končani izredni seji, kar smo ravnokar storili, ko smo jo končali, nadaljevali z 10. sejo Državnega zbora Republike Slovenije. Pričenjam nadaljevanje 10. seje Državnega zbora Republike Slovenije zaradi sprejema sklepa, ki sem ga prej najavila. Obveščena sem, da so zadržani in se današnje seje ne morejo udeležiti naslednje poslanke in poslanci: Zmago Jelinčič Plemeniti, Sonja Areh Lavrič, Franc Pukšič, Samo Bevk, Bogdan Barovič, Jožef Kavtičnik, Franci Rokavec, Ivan Kebrič, dr. Slavko Gaber, Anton Partljič, Peter Levič, Alojz Peterle, Valentin Pohorec, Dorijan Maršič in Andrej Fabjan. Ker bomo ugotavljali navzočnost tudi za redno sejo, vas lepo prosim,pritisnete tipko "kvorum". Ugotavljamo navzočnost. Navzočih nas je 44. Mislim, da nas je v dvorani več, zato prosim še za to minutko pozornosti, da sprejmemo sklep, ki je nujno potreben. Drugič ugotavljamo navzočnost. Navzočih je 48 poslank in poslancev; državni zbor je sklepčen in lahko odloča. V zvezi z 10. sejo zbora ugotavljam, da so ostale nedokončane naslednje točke dnevnega reda: - točka 6, predlog zakona o varnosti plovbe po celinskih vodah, - točka 9, predlog zakona o krmi, - točka 19, predlog zakona o prevzemu obveznosti slovenskih železarn ter - točka 26, volitve in imenovanja. Na podlagi drugega odstavka 73. člena poslovnika državnega zbora predlagam, da se navedene točke prenesejo na eno izmed prihodnjih sej zbora. O tem predlogu lahko skladno s petim odstavkom 64. člena poslovnika državnega zbora svoja stališča predstavijo predstavniki poslanskih skupin, razprava poslancev pa ni mogoča. Želijo besedo predstavniki poslanskih skupin? Gospod Školč, v imenu poslanske skupine LDS, izvolite.
Hvala lepa. Rad bi samo prosil, če je mogoče, izkoriščam priložnost, da se vodja poslanske skupine ni odločil oziroma javil k besedi, da v imenu poslanske skupine prosim, da dokončamo točko volitve in imenovanja z imenovanjem sodnice, ki je pripravljena, lahko nastopi svoje delo, nismo pa te točke opravili, ker je takrat prekinitev zahtevala poslanska skupina socialdemokratske stranke; drugi sodniki so prisegli.
Hvala lepa. Vendar ta predlog, če bo sprejet, zahteva vsaj to, da nam službe dostavijo gradivo, da bomo lahko o predlogu odloka o imenovanju odločali. Glede na utemeljen predlog in glede na to, da smo na 10. seji zbora, vabim tudi predstavnike opozicije, da se nam pridružijo, če bomo odločali in v okviru 10. seje opravili točko volitve in imenovanja. Vabim predstavnike opozicije, da se nam pridružijo, ker bomo prešli na prekinjeno 26. TOČKO DNEVNEGA REDA, TO JE NA VOLITVE IN IMENOVANJA. V okviru prekinjene 26. točke dnevnega reda je zbor to točko prekinil na predlog poslanske skupine Socialdemokratske stranke pred glasovanjem o predlogu odloka o izvolitvi gospe Zlate Šmid Ipavec v sodniško sodniško funkcijo na sodniško mesto okrožne sodnice na delovnem in socialnem sodišču v Ljubljani. Ob tej priložnosti seveda dajem besedo predstavniku poslanske skupine Socialdemokratske stranke Ker predstavnikom kljub temu, da smo jih povabili na sejo, ni med nami, bomo prešli na odločanje o navedenem predlogu odloka, o predlogu odloka o imenovanju, o izvolitvi gospe Zlate Šmid Ipavec v sodniško funkcijo na sodniško mesto okrožne sodnice na delovnem in socialnem sodišču v Ljubljani. Glasujmo! Navzočih je 48 poslank in poslancev. Za je glasovalo 46, proti nihče. [[Za je glasovalo 46.]] [[Proti nihče.]] Ugotavljam, da je predlagani odlok sprejet. S tem zaključujem 26. točko dnevnega reda. Ostali predlogi se prenesejo na eno izmed naslednjih sej. Glasujemo o predlaganem sklepu, da se torej štiri točke, ki sem jih prej navedla, prenesejo na eno izmed prihodnjih sej. Glasujmo! Navzočih je 47 poslank in poslancev. Za je glasovalo 45, proti 1. [[Za je glasovalo 45.]] [[Proti 1.]] Ugotavljam, da je predlagani sklep sprejet. S tem zaključujem tudi 10. sejo Državnega zbora Republike Slovenije. Hvala lepa in na svidenje.